b'\n_START_ARTICLE_\nTihomir Purda\n_START_PARAGRAPH_\nTihomir Purda (1969.) hrvatski je branitelj koji je branio okolicu Vukovara tijekom Domovinskog rata. 2011. uhi\xc4\x87en je u BiH zbog srbijanske interpolove tjeralice Tu\xc5\xbeiteljstva za ratne zlo\xc4\x8dine zbog njegovog iznu\xc4\x91enenog priznanja u logoru prema kojem je kriv za ubojstvo vojnika JNA. Nakon pomnijeg razmatranja slu\xc4\x8daja, Tu\xc5\xbeiteljstvo je zaklju\xc4\x8dilo da je Purda zapravo ranjenog vojnika doveo \xc5\xbeivog u bolnicu. Zbog nedostatka dokaza, Purda je oslobo\xc4\x91en iz pritvora te je postupak protiv njega poni\xc5\xa1ten.\n_START_SECTION_\nDomovinski rat\n_START_PARAGRAPH_\nNakon pada Vukovara, zarobljen je i preba\xc4\x8den u logor Staji\xc4\x87evo i logor Sremska Mitrovica. Tamo je mu\xc4\x8den i prebijen mjesecima, te je pod prijetnjom iznu\xc4\x91en njegov potpis na dokumentu u kojem se navodi da je kriv za smrt jednog JNA vojnika. 1992., u razmjeni zarobljenika vra\xc4\x87en je natrag u Hrvatsku. O\xc5\xbeenio se i dobio troje djece.\n_START_SECTION_\nPritvor u BIH\n_START_PARAGRAPH_\nNjegov slu\xc4\x8daj nije primio ve\xc4\x87u medijsku pozornost sve do 5. sije\xc4\x8dnja 2011. kada je na grani\xc4\x8dnom prijelazu u Ora\xc5\xa1ju uhi\xc4\x87en i preba\xc4\x8den u pritvor u Zenici zbog naloga srbijanskog Tu\xc5\xbeiteljstva za ratne zlo\xc4\x8dine jer je njegov iznu\xc4\x91en potpis u logoru uklju\xc4\x8den kao dokaz za mogu\xc4\x87i ratni zlo\xc4\x8din u Vukovaru. Slu\xc4\x8daj je preuzet iz skupine vojnih predmeta s po\xc4\x8detka 1990-ih te je pro\xc5\xa1ao prvu reviziju od kada je 2004. tu\xc5\xbeiteljstvo preuzelo predmete ratnih zlo\xc4\x8dina od onda\xc5\xa1njega beogradskog vojnog suda._NEWLINE_Njegovo hap\xc5\xa1enje uzrokovalo je nemire i prosvjede diljem Hrvatske te pogor\xc5\xa1anje hrvatsko-srbijanskih odnosa. Srbija je jo\xc5\xa1 2007. navodno poslala hrvatskoj vladi vijest da se Purda nalazi na crvenoj tjeralici Interpola, me\xc4\x91utim nije ga obavijestila, tako da mu je hap\xc5\xa1enje na granici stiglo kao iznena\xc4\x91enje. Ministar unutarnjih poslova Tomislav Karamarko tvrdi da je Purda znao za tjeralicu. _NEWLINE_18. velja\xc4\x8de Krivi\xc4\x8dno Vije\xc4\x87e Suda BiH odlu\xc4\x8dilo je da su ispunjeni uvjeti za izru\xc4\x8denje Tihomira Purde Srbiji. Odluka o izru\xc4\x8denju je donijeta bez ula\xc5\xbeenja u su\xc5\xa1tinu spisa, odnosno, nije utvr\xc4\x91ivana eventualnu odgovornost Purde za ratni zlo\xc4\x8din, nego je samo razmatrano jesu li ispunjeni proceduralni propisi za ekstradiciju. Purdin odvjetnik ulo\xc5\xbeio je \xc5\xbealbu na odluku o izru\xc4\x8denju jer su pred me\xc4\x91unarodnim pravom priznanja iznu\xc4\x91ena prisilom neva\xc5\xbee\xc4\x87a.\n_START_SECTION_\nPu\xc5\xa1tanje na slobodu\n_START_PARAGRAPH_\nZbog sumnje u ispravnost njegovog priznanja, Tu\xc5\xbeiteljstvo za ratne zlo\xc4\x8dine ispitalo je u \xc5\xbdupanijskom sudu u Vukovaru nekoliko svjedoka, me\xc4\x91u njima branitelja Petra Janji\xc4\x87a Tromblona i Danka Maslova, koji je tako\xc4\x91er bio na tjeralici, te samog Purdu u pritvoru. Prema optu\xc5\xbebi, Purda se teretio za smrt JNA vojnika u Vukovaru. Me\xc4\x91utim, ispitivanjem svjedoka utvrdilo se da je Purda zapravo sa jo\xc5\xa1 jednim braniteljem ranjenog JNA vojnika odveo u bolnicu, koji je tamo preminuo za nekoliko dana._NEWLINE_Nakon preispitivanja slu\xc4\x8daja 3. o\xc5\xbeujka 2011. godine srpsko Tu\xc5\xbeiteljstvo za ratne zlo\xc4\x8dine je odustalo od progona. Prema obavijesti za javnost, saslu\xc5\xa1ano je 44 svjedoka, od \xc4\x8dega 13 u Srbiji i 31 u Hrvatskoj i prikupljena je odre\xc4\x91ena dokumentacija. Navodi se da nijedan svjedok ne tereti Purdu te je zbog nedostatka dokaza njegov slu\xc4\x8daj odba\xc4\x8den. Tako\xc4\x91er su istodobno odba\xc4\x8deni i slu\xc4\x8dajevi protiv Tromblona i Maslova. Purda je time nakon 57 dana zatvora pu\xc5\xa1ten na slobodu te se vratio ku\xc4\x87i.'